text: Død mand fundet i vandkanten
  07 november 2017 kl. 11.31
  Liget af en mand er tirsdag morgen blevet fundet i Aabenraa Havn. Manden er endnu ikke identificeret.
  Det var forbipasserede, der tirsdag morgen omkring klokken 8.15 fandt den livløse mand i vandet. Manden lå ved vandkanten ved roklubben og havde stadig alt sit tøj på.
  Ifølge Aabenraa Lokalpoliti er der ikke umiddelbart noget, der tyder på, at der er sket noget kriminelt.
  - Vi arbejder ud fra, at der er tale om en ulykke, siger politikommissær ved Aabenraa Lokalpoliti Thomas Berg, til TV SYD.
  Ifølge politiet havde manden ikke noget ID på sig. Derfor er de nu i gang med at undersøge, hvem det drejer sig om.
  - Vi kan med sikkerhed afkræfte, at der er tale om den 63-årige mand fra Kolding, der lige nu er efterlyst i en drabssag, siger Thomas Berg, TV SYD.
  Politiet oplyser, at den døde mand kun har ligget i vandet i maksimalt 24 timer.
  